SINOĆ oko 20 sati na otoku Galešnjak koji šira javnost poznaje po specifičnom obliku srca, zbog čega se naziva i Otok ljubavi, planuo je požar.

Kako javlja Morski.hr, Javna vatrogasna postrojba Zadar potvrdila je da se na otoku u vrijeme izbijanja požara nalazilo stotinjak ljudi koji su uspješno prebačeni na sigurno.

No što je stotinjak ljudi radilo na otoku na kojem nema stalnog stanovništva? Bakljadom su željeli dati podršku hrvatskim reprezentativcima. Uz organizatore je bio i lokalni DVD iz Svetog Filip i Jakova, te su upravo oni zaslužni da se nije dogodila tragedija.

Tekst se nastavlja ispod oglasa

''Pozivamo sve zainteresirane (iznad 18 godina) za odlazak na najpoznatiji otok Galešnjak (otok ljubavi). Polazak je u 19 sati kraj groblja u Turnju. Obavezno obut patike i ponit bocu vode. Cilj okupljanja je milenijska fotografija dronom kao potpora za repku. Svaka osoba će dobit bengalku koju triba vratiti (izgorenu). Za detaljne upute bit ćete obaviješteni na otoku od strane organizatora. Molim vas da svoj dolazak potvrdite u komentaru ili u inbox'', stoji u obavijesti na Facebooku kojom se pozivalo na ovaj događaj.

Iako je ovo moglo završiti tragično, sve je srećom ostalo na manjem požaru.

"Požar je brzo ugašen, u tijeku je identifikacija odgovornih osoba koji su poznati policiji, ali i svih koji su bili sudionici ovog događaja i slučaj je u obradi. Naglašavam da se radi o maloj opožarenoj površini, svega 30 x 100 metara i srećom nitko nije ozlijeđen", rekla je za Sanja Šimurina iz Zadarske policije.